অন্নপূর্ণার মতে, এই জিনিসটা নিয়েই তাঁদের দাম্পত্যজীবনে টানাপোড়েন শুরু হয়েছিল। অন্নপূর্ণা জানাচ্ছেন, ‘দর্শকদের সামনে আমি যতবার বাজিয়েছি, সকলেই আমার ভীষণ তারিফ করেছে। আমি বুঝতে পারতাম, পণ্ডিতজি এটা ভালোভাবে নিচ্ছেন না। আমারও লোকের সামনে গিয়ে বাজানোর খুব গরজ ছিল এমন নয়। তাই, এটা বন্ধ করে আমি নিজের মতো সাধনা চালিয়ে যেতে থাকি।’ এটা এখন আর কোনো গোপন ব্যাপার নয় যে, এই দুই শিল্পীর দাম্পত্যের টানাপোড়েনকে উপজীব্য করেই গুণী চলচ্চিত্রকার ঋষিকেশ মুখোপাধ্যায় তাঁর অভিমান ছবিটি তৈরি করেছিলেন। ছবিটি বেশ জনপ্রিয় হয়। ছবিতে বিখ্যাত এক গায়কের (অমিতাভ বচ্চন) সঙ্গে তার লাজুক বউয়ের (জয়া ভাদুরী) টানাপোড়েন দেখা দেয় সংগীত-প্রতিভাকে কেন্দ্র করে। জনপ্রিয়তার দিক থেকে বধূটি তার স্বামীকে ছাড়িয়ে গেলে টানাপোড়েন চরমে পৌঁছে। ঋষিকেশ অবশ্য ছবির কাজ শুরু করার আগে অন্নপূর্ণার সঙ্গে কথা বলে নিয়েছিলেন। ছবির কাহিনিতে ওই দম্পতি সুখী জীবনে ফিরে গেলেও রবিশঙ্কর আর অন্নপূর্ণার জীবনে তা হয়নি। তাঁদের দাম্পত্য-কলহ আরও অবনতির দিকে গেছে। এবং এর পরিণতি ঘটেছে তাঁদের বিচ্ছেদে। বিয়েটা টিকিয়ে রাখতে অন্নপূর্ণা শপথ করেছিলেন যে জনসমক্ষে তিনি আর কখনো সুর পরিবেশন করবেন না। কিন্তু এত বড় আত্মত্যাগের পরও তাঁর সংসার টেকেনি।